b'\n_START_ARTICLE_\nThamshavnbanen\n_START_SECTION_\nHistorie\n_START_PARAGRAPH_\nThamshavnbanen blev bygget for at transportere malm fra minerne hos L\xc3\xb8kken V\xc3\xa6rk, der producerede kobberholdig svovlkis, og nordp\xc3\xa5 ned gennem Orkdalen til Trondheimsfjordens sidearm Orkdalsfjorden._NEWLINE_I 1890\'erne kom industrimanden Christian Thams tilbage fra udlandet til Orkdalen for at blive partshaver i sin fars forretning. Hans fastslog hurtigt, at det ikke var muligt at driverne minerne med manuelle pumper og besluttede at g\xc3\xa5 over til elektrisk drift af dem. Han fastslog ogs\xc3\xa5, at n\xc3\xa5r han havde adgang til elektricitet, ville det ogs\xc3\xa5 v\xc3\xa6re muligt at drive kisbanen elektrisk. Da den \xc3\xa5bnede mellem Svorkmo og Thamshavn i 1908, var det den f\xc3\xb8rste elektriske jernbane i Norge med b\xc3\xa5de person- og godstrafik. I 1910 blev den forl\xc3\xa6nget fra Svorkmo til L\xc3\xb8kken V\xc3\xa6rk. Banen blev drevet af Chr. Salvesen & Chr. Thams\'s Communications Aktieselskab.\n_START_SECTION_\nAnden verdenskrig\n_START_PARAGRAPH_\nKobber- og svovlkisproduktionen p\xc3\xa5 L\xc3\xb8kken V\xc3\xa6rk var meget vigtig for den tyske bes\xc3\xa6ttelsesmagt under 2. verdenskrig. De Allierede arbejdede derfor med planer om at bombe L\xc3\xb8kken V\xc3\xa6rk._NEWLINE_I stedet gennemf\xc3\xb8rte unge norske m\xc3\xa6nd fra Kompani Linge med r\xc3\xb8dder i Orkladalf\xc3\xb8ret, heriblandt Peter Deinboll og Torfinn Bj\xc3\xb8rnaas, flere sabotageaktioner. Den f\xc3\xb8rste sabotageaktion p\xc3\xa5 norsk grund godkendt af den norske eksilregering i London, Operasjon Redshank, blev gennemf\xc3\xb8rt, da Thamshavnbanens transformatorstation p\xc3\xa5 B\xc3\xa5rdshaug Station blev spr\xc3\xa6ngt 4. maj 1942._NEWLINE_En anden kendt aktion fandt sted, da Torfinn Bj\xc3\xb8rnaas spr\xc3\xa6ngte et lokomotiv p\xc3\xa5 L\xc3\xb8kken Station 31. oktober 1943. Et fotografi fra denne aktion er udstillet p\xc3\xa5 Orkla Industrimuseum. Det er angiveligt den eneste sabotageaktion i Norge, der er foreviget p\xc3\xa5 et billede. Et lokomotiv, der blev spr\xc3\xa6ngt i Orkanger 31. oktober 1943, blev sendt til Oslo for reparation, for s\xc3\xa5 efter reperationen at blive spr\xc3\xa6ngt igen, denne gang af Oslogjengen 13. september 1944.\n_START_SECTION_\nNedlagt og fredet\n_START_PARAGRAPH_\nPerson- og godstrafikken, undtagen kistogene, blev indstillet i 1963. I 1970\'erne mindskedes minedriften s\xc3\xa5 meget, at transport af kis med jernbane ikke l\xc3\xa6ngere var l\xc3\xb8nsom. Desuden var der brug for nye lokomotiver, en investering der ikke kunne forsvares med den lille produktion. Driften p\xc3\xa5 banen blev derfor indstillet 29. maj 1974. Den blev dog aldrig nedlagt formelt, hvilket forenklede tingene, da driften med veterantog skulle p\xc3\xa5begyndes._NEWLINE_Str\xc3\xa6ningen fra L\xc3\xb8kken V\xc3\xa6rk til Svorkmo gen\xc3\xa5bnede som veteranbane i 1983. I dag k\xc3\xb8rer der veterantog til B\xc3\xa5rdshaug, hvorved 22 af banens oprindelige 25 km er taget i brug. Banen drives af Orkla Industrimuseum p\xc3\xa5 L\xc3\xb8kken Verk. I museets informationscenter p\xc3\xa5 L\xc3\xb8kken Verk er der udstillinger om jernbanevirksomheden, og togene kan k\xc3\xb8re direkte til og fra udstillingerne._NEWLINE_Thamshavnbanens Kongevogn, eller Salongmotorvogn 4 som den egentlig hedder, fra 1908 er efter sigende Norges bedst bevarede k\xc3\xb8ret\xc3\xb8j fra f\xc3\xb8r 1914. Den er verdens eneste salonmotorvogn, der stadig er i drift. Som et kuriosum kan det n\xc3\xa6vnes, at en af lysp\xc3\xa6rene i vognen er en af verdens \xc3\xa6ldste, der stadig fungerer. Det er en Edison-lysp\xc3\xa6re fra 1908, der blev monteret, da vognen var ny. Der kendes kun en lysp\xc3\xa6re, der er \xc3\xa6ldre, den s\xc3\xa5kaldte "Centennial light" der blev lavet i 1890\'erne og taget i brug i 1901 p\xc3\xa5 brandstationen i Livermore, Californien, hvor den fortsat lyser. Der findes ogs\xc3\xa5 en p\xc3\xa6re i Fort Worth, Texas der er lige s\xc3\xa5 gammel som p\xc3\xa6ren i kongevognen._NEWLINE_Den 25 km lange banestr\xc3\xa6kning og 18 bygninger blev fredet af Riksantikvaren 19. december 2013.\n_START_SECTION_\nTekniske data\n_START_PARAGRAPH_\nJernbanen blev bygget som vekselstr\xc3\xb8msbane, med 25 Hz og 6.600 V. Bortset fra sporvejene i Trondheim og Helsinki er Thamshavnbanen den eneste elektriske bane i Norden, der er bygget med 1.000 mm sporvidde, ogs\xc3\xa5 kaldet meterspor._NEWLINE_De tre f\xc3\xb8rste lokomotiver var blandt de allerf\xc3\xb8rste brugbare lokomotiver i verden til enfaset vekselstr\xc3\xb8m. Senere er enfaset vekselstr\xc3\xb8m blevet n\xc3\xa6sten ener\xc3\xa5dende p\xc3\xa5 elektriske jernbaner. K\xc3\xb8restr\xc3\xb8mmen med en frekvens p\xc3\xa5 25 Hz og en frekvens p\xc3\xa5 6.600 V blev transformeret ned til mellem 270 og 500 V. Dertil kom 110 V til opvarmning af togene og til luftkompressoren. Lokomotiverne havde trykluftbremser fra Westinghouse og kunne tr\xc3\xa6kke tog p\xc3\xa5 op til 50 tons._NEWLINE_Banens stejleste stigning er p\xc3\xa5 44 \xe2\x80\xb0, hvilket g\xc3\xb8r den til Norges n\xc3\xa6st stejleste jernbane. Desuden har den nu Norges mindstekurveradius p\xc3\xa5 60 meter.'